Srednjoškolsko igralište Elipsa

Srednjoškolsko igralište u Zagrebu, nekadašnja Elipsa, smješteno je između Klaićeve ulice na sjeveru i Ulice Izidora Kršnjavoga na jugu, te između Rooseveltovog trga na istoku i Kačićeve ulice na zapadu. Postoji od 1891. godine kada je Hrvatski klub biciklista „Sokol“ izgradio prvo biciklističko trkalište u Zagrebu. Preuređivano nekoliko puta, današnji izgled ima od 1935. godine. Povijest Biciklističko trkalište i Elipsa Na mjestu današnjeg igrališta prethodno se nalazilo biciklističko trkalište (velodrom) Hrvatskog kluba biciklista Sokol. Bilo je to prvo biciklističko igralište u Hrvatskoj. Izgrađeno 1891., napušteno je 1895. zbog gradnje zgrade na Trgu Khuen-Héderváryja (današnjem Rooseveltovom trgu) u kojoj su se nalazile Donjogradska gimnazija, Trgovačka akademija i Velika gimnazija. Pokraj te zgrade nalazilo se prvo gimnazijsko igralište. Bilo je eliptičnog oblika po uzoru na eliptično igralište u njemačkom gradu Görlitz. U Görlitzu je Franjo Bučar pohađao sportski tečaj. Zbog njenog oblika nogometaši nisu mogli izvoditi kornere niti su mogli igrati na krilnim pozicijama. Potkraj stoljeća u sklopu igrališta napravljeno je jedno od prvih zagrebačkih teniskih igrališta. Igralište je također imalo atletsku stazu i igralište za kriket. Prilikom završetka prvog Bučarovog tečaja za učitelje gimnastike (1894. – 1896.) i održavanja prvih modernih olimpijskih igri koje su održane u Ateni 1896. bez prisustva hrvatskih sportaša, iako su na njima nastupili austrijski i ugarski sportaši, Bučar je na Elipsi u ožujku 1896. organizirao sportske igre po uzoru na predstojeće prve olimpijske igre. 1200 srednjoškolaca predvođeno Bučarom održalo je 1905. prvu hrvatsku srednjoškolsku gimnastičku svečanost pred prisustvom 4000 gledatelja. Do 1908. granicu između igrališta i Ciglane činio je potok Kraljevec. On je te godine prekriven, a nogometno igralište, tada jedino uz HAŠK-ovo na Tuškancu, preoblikovano je iz elipse u paralelogram. Tijekom Prvog svjetskog rata na igralištu su sagrađene drvene barake za izbjeglice iz Istre. Nogomet HAŠK-u je 12. rujna 1905. dozvoljeno korištenje Elipse. Nedugo zatim Elipsa je postala i igralište Academije. Ta dva kluba bili su drugi i treći najstariji zagrebački klub. Osnovani su 1903., uz najstariji zagrebački klub PNIŠK. Godine 1905. osnovana su dva kluba obližnjih srednjih školi: Hrvatski srednjoškolski športski klub Arx, klub realaca, i Hrvatski srednjoškolski športski klub X, klub gimnazijalaca. Njihovi igrači s nogometom su se upoznali na treninzima HAŠK-a i Academije. Nakon međusobne utakmice Arx i X ujedinili su se u srpnju 1906. u Hrvatski športski klub 11 Zagreb, a 10. listopada osnovali su službeni klub zvan Prvi srednjoškolski športski klub Concordia u praonici rublja koja se nalazila odmah pokraj igrališta na današnjoj adresi Ulica Vjekoslava Klaića 12. Concordia je na Elipsi igrala sve do 1912. kada joj je zabranjeno igranje jer je prestala biti klub srednjoškolaca. Na Elipsi je 1906. počeo djelovati prvi koprivnički nogometni klub, prije nego što se iduće godine preselio u Koprivnicu. Iz tog se kluba 1911. izdvojio novi klub zvan HŠK Slaven. Srednjoškolci obližnjih školi činili su juniore HAŠK-a te su trenirali na svom školskom igralištu Elipsi. Academijina juniorska sekcija osnovana je 1907. te su je činili srednjoškolci Gornjogradske gimnazije koji nisu imali svoje igralište, stoga su trenirali na Elipsi uz juniore HAŠK-a. Na Elipsi je također igrao kratkotrajni klub Oxford. HAŠK je prvi put protiv neke strane momčadi igrao 16. svibnja 1909. na Elipsi i to protiv BEAC-a iz Budimpešte koji je pobijeđen rezultatom 3:0. Concordijin prvi međunarodni nastup također je održan na Elipsi i to 7. svibnja 1910. kada je dobila Sturm Graz 4:2. HAŠK je na Elipsi 16. i 17. travnja 1911. izgubio 0:8 i 1:7 od Češke. Reprezentacija Češke je tako postala prva nogometna reprezentacija koja je gostovala u Hrvatskoj. Građanski je prvu utakmicu u povijesti odigrao 21. svibnja 1911. na Elipsi protiv rezervne momčadi HAŠK-a od koje je izgubio 1:5. Protiv HAŠK-a je na Elipsi 11. i 12. lipnja 1911. svoje prve dvije utakmice odigrala srpska reprezentacija, sastavljena od igrača koji su donedavno igrali za Srpski mač. HAŠK je pobijedio 8:0 i 6:0. Srpski igrači osnovali su 6. srpnja BSK. Preselivši se na Maksimir, HAŠK je 1912. napustio Elipsu. Srednjoškolsko igralište Godine 1930. donesena je odluka o uklanjanju baraka te renovaciji igrališta. Stanovnici baraka preseljeni su na Ciglanu. Renovacija igrališta započeta je 1933. Napravljeno je rukometno igralište okruženo atletskim trkalištem, četiri zaletišta za skokove (dva u dalj, dva u vis), dva nasipa za gledatelje, od kojih je jedan za stajanje, a na drugom drvena klupa za 600 do 1000 gledatelja. Također je napravljeno jedno manje igralište, košarkaško igralište, odbojkaško igralište, pomoćno vježbalište te gimnastička dvorana uz koju se nalaze dva teniska igrališta. Čitavo srednjoškolsko igralište okruženo je drvenom ogradom. Renovacija je trajala do svibnja 1935. Srednjoškolsko igralište svečano je otvoreno 1. i 2. lipnja 1935. pred više tisuća gledatelja. Igralište je otvorio Marko Kostrenčić, ban Savske banovine. U sklopu otvorenja održan je gimnastički nastup, predstavljena je tada rijetko poznata košarka, izvedena su kola u narodnim nošnjama te je održan troboj zagrebačkih, ljubljanskih i beogradskih reprezentacija u atletici, rukometu i odbojci. Boris Hanžeković je bio najbrži u utrci na 200 m. Tijekom zime postojalo je klizalište. Tijekom 21. stoljeća višestruko je trebala biti sagrađena podzemna garaža. Na sjeveroistočnoj strani igrališta, pokraj zgrade V. gimnazije, postavljena je 2001. spomen-ploča Concordiji prilikom 95. godišnjice osnutka kluba. Izvori Vanjske poveznice Pravila Hrvatskoga kluba biciklista "Sokol" u Zagrebu., Zagreb, 1894. Franjo Bučar, Izvještaj tečaja za učitelje gimnastike u Zagrebu (od 1. listopada 1894. do 1. travnja 1896.), Zagreb, 1896. Slike baraka iz 1931.